**Samfunnsøkonomi**

I faget samfunnsøkonomi lærer du om økonomisk politikk, både i teori og praksis. Du skal også lære om hvordan ulike markeder fungerer og hvorfor det er forskjell i økonomien mellom ulike land. Følgende hovedområder finner du i faget:

**Markedsteori:** handler om hvordan priser blir bestemt i et marked ut fra tilbud og etterspørsel etter varer. Du vil lære om markedsformer som fullkommen konkurranse, monopol, oligopol og kartell.

**Økonomisk vekst**: handler om hva som skaper økonomisk vekst i et samfunn og hvordan det offentlige kan bidra. Du skal blant annet også gjøre rede for hovedtrekkene i næringsstrukturen i Norge og diskutere hva olje og gass betyr for norsk økonomi.

**Arbeidsmarked og arbeidsledighet:** du skal lære teorier for hvordan arbeidsløshet oppstår, og hva slags økonomisk politikk som kan motvirke arbeidsledighet. Vi skal se på hvordan lønn fastsettes, og hvorfor det oppstår lønnsforskjeller.

**Prisvekst og pengepolitikk:** her skal du lære om ulike former for prisstigning og hvordan vi måler dette. Vi skal også se på lønnsvekst i Norge og hvordan det påvirker priser. Du vil også lære om Norges Bank sin pengepolitikk og hvordan endring i renta påvirker resten av økonomien.

**Inntektsfordeling og miljøproblemer:** handler om hvordan inntekter fordeles innad i det enkelte land og mellom land, og hvilke virkemidler myndighetene kan bruke for å påvirke inntektsfordelingen. Det handler også om hva som kan gjøres for å oppnå økonomisk vekst i fattige land.

**Internasjonal økonomi:** dreier seg om årsaker til og virkninger av internasjonal handel. Du lærer også om endringer i valutakurs og hvordan valutakursen påvirker eksport og import av varer.

**Faget på Edvard Munch videregående skole**

Vi bruker teoriene vi lærer til å diskutere og forstå aktuelle problemstillinger i nyhetsbildet. Samfunnsøkonomi handler om samfunnet vårt så det vil alltid være aktuelle tema å diskutere enten det er hvorfor det har oppstått høy arbeidsledighet, eller hvorfor kronekursen er rekordlav.

Vi samarbeider med ulike aktører som Norges Bank , Skatteetaten, NHO og private bedrifter som vi besøker eller får på besøk.

**Motivasjon for å velge faget**

Hvis du er samfunnsinteressert og ønsker å forstå samfunnet du lever i, da er dette faget for deg. Faget vil gi deg forståelse og et bedre grunnlag til å delta i samfunnsdebatten og forstå hvorfor myndighetene må ta økonomiske valg.

**Hva kan faget brukes til i fremtidige yrkesvalg?**

Gjennom å ta samfunnsøkonomi er du bedre rustet til å ta økonomiske studier, samfunnsfag eller jus. Faget gir deg også allmennkunnskaper som det er en fordel å ha uansett hva du skal studere videre.

**Hvilke elever kan velge faget på Edvard Munch videregående**